b"\n_START_ARTICLE_\nJaume II d'Urgell\n_START_SECTION_\nOr\xc3\xadgens familiars\n_START_PARAGRAPH_\nFill de Pere II d'Urgell i de Margalida de Montferrat i hereu del seu pare al comtat d'Urgell, fou l'\xc3\xbaltim comte d'Urgell.\n_START_SECTION_\nVida pol\xc3\xadtica\n_START_PARAGRAPH_\nMart\xc3\xad l'Hum\xc3\xa0 el nomen\xc3\xa0 lloctinent de Catalunya el 1407 i 1408. Coincidint amb el seu ascens a la corona comtal, i mort Mart\xc3\xad el Jove, el rei el nomen\xc3\xa0 procurador i governador general, fet que s'interpretava com el reconeixement de la seva virtual condici\xc3\xb3 d'hereu de la corona. Poc abans de la seva mort, el rei Mart\xc3\xad l'Hum\xc3\xa0 revoc\xc3\xa0 el nomenament sota pressions del bisbe de Saragossa, aix\xc3\xad com de la fam\xc3\xadlia Urrea, i va morir sense deixar nomenat successor._NEWLINE_Aspirant a la successi\xc3\xb3 a la mort d'aquest, no fou escollit en el Comprom\xc3\xads de Casp, i fou escollit en el seu lloc el que seria Ferran I d'Antequera. Aquest resultat provoc\xc3\xa0 la revolta del comte d'Urgell, que acab\xc3\xa0 amb el setge de la seva seu al castell Form\xc3\xb3s de Balaguer, on acab\xc3\xa0 rendint-se el 31 d'octubre del 1413. Processat i condemnat, tots els seus b\xc3\xa9ns foren confiscats i malvenuts, aix\xc3\xad com els de la fam\xc3\xadlia i la seva germana Elionor d'Urgell. Va romandre empresonat al castell d'Urue\xc3\xb1a (1413-1420, i novament entre 1424 i 1426), Mora de Toledo (1420-1422), l'Alc\xc3\xa0sser de Madrid (1422-1424), breument a Terol i, finalment, va ser condu\xc3\xaft al castell de X\xc3\xa0tiva, on va morir el 1433 amb sospites d'haver estat assassinat a la pres\xc3\xb3."